Namanganda tadbirkor oila sudga tortilmoqda
Oila boshlig'i Nasim Otaxonov O'zbekiston prezidenti sha'nini haqoratlaganlikda, konstitutsiyaviy tuzumga tajovuz qilganlikda, ekstremi
Namanganda tadbirkorlik bilan shug’ullanuvchi Otaxonovlar oilasi ustidan sud jarayoni davom etmoqda. Oila boshlig`i Nasim Otaxonov O`zbekiston prezidenti sha`nini haqoratlaganlikda, konstitutsiyaviy tuzumga tajovuz qilganlikda, ekstremistik guruhlarni moddiy qo`llab-quvvatlaganlikda ayblanmoqda. Ayblanuvchilarning advokatiga ko`ra, ayblar asossiz va tergov jarayonida ayblanuvchilar qiynoqqa solingan. Ma`lumotlarga ko`ra, Otaxonovlar viloyatdagi nom chiqargan tadbirkor oilalardan biri. Sakkiz nafar aka-ukalardan va bir guruh qarindoshlardan iborat oila a`zolari fermerlik va savdo-sotiq bilan shug`ullanib kelishgan. Ayni paytda esa ularning olti nafari, jumladan 70 yoshga yaqinlashgan Nasim Otaxonov ham hibsda; oilaning besh nafar a`zosi qidiruvda. Nasim Otaxonov O`zbekiston prezidenti sha`nini haqoratlashda, konstitutsiyaviy tuzumga tajovuz qilganlikda ayblanmoqda. Ayblov xulosasi bilan tanishgan inson huquqlari faoli Surat Ikromovga ko`ra, tadbirkorlarni ekstremistik tashkilotlarni moddiy jihatdan qo`llashda ham ayblashmoqda. Namanganda Otaxonovlar oilasi ustidan boshlangan sud jarayonini kuzatayotgan “Mazlum” inson huquqlari tashkiloti rahbari A`zam Turg`unovga ko`ra, Otaxonovlarga siyosiy ayblov qoyilishi mutlaqo asossiz, va jinoiy ish korruptsiya bilan bo`gliqdir. Unga ko`ra, ayblanuvchi tadbirkorlardan viloyat sobiq hokimining qarindoshi katta miqdorda qarz olgan, keyin esa qarzni qaytarib bermaslik uchun soliq idoralari orqali tadbirkorlarni tekshirtira boshlagan. - Avvalgi, shahar soliq idorasining tekshiruvi hech qanday qonunbuzarliklar yo`q deb xulosa qilgan. Keyin yana tuman soliq idorasi tekshirib, turli xatoliklar topa boshlagan. Bu albatta buyurtmali ish. Muhsin Otaxonovni qamoqqa olinishidan boshlangan; 30 ming dollar bersanglar uni chiqaramiz deyishgan; bular rad qilishgan. Keyin, uning oldiga kelgan aka-ukalarini, hammasini hech qanday ogohlantirishsiz qamoqqa ola boshlashgan. Bu ishga vahimali tus berish uchun ularga siyosiy ayblar qo`ya boshlashgan, - deydi A`zam Turg`unov. Otaxonovlarning himoyachisi advokat Rustam Qoraboyevga ko`ra, siyosiy ayblov asossiz: - Go`yo ayblanuvchi bozorni oldida kimgadir mana endi prezident ketadi, deb aytgan emish. Buni eshitgan odamning o`zi yo`q; ish materiallarida u uchramaydi. Bu ko`rsatmalarni qamoqxonada o`tirgan vahobiylar berishgan. Ularni urib-so`kib shunday ko`rsatmalar olayapti. Maqsad Otaxonovdan olingan 41 ming dollarni bermaslik. Bundan tashqari, yana pul olish, - deydi Rustam Qoraboyev. Qoraboyevga ko`ra, Otaxonovlarga nisbatan jinoiy ish ochilishining sababi ko`proq mahalliy miqyosdagi korrupsiya bilan bo`gliqdir. Buning orqasida viloyatdagi bir qator amaldorlar turgani urg`ulanadi. Shuningdek, advokat tergov jarayonida Otaxonovlar tergovchi tomonidan kaltaklanganini, ish davomida ularning 44 ta konstitutsiyaviy huquqlari buzulganligini aytadi. Otaxonovlar oilasining a`zosi Ra`no Otaxonovaga ko`ra, hibsga olinganlarni kaltaklay boshlashgach, va ularga nisbatan siyosiy ayblovlar qo`yila boshlashgach, qolgan oila a`zolari yashirinishga majbur bo`lishgan. Mahalliy inson huquqlari faollari so`nggi paytda diniy e`tiqod uchun ta`qiblar yanada kuchayayotganini, bir necha o`nlab kishilar asossiz ravishda hibsga olingani haqida gapirishmoqda. Namanganda Otaxonovlar oilasi ustidan boshlangan sud jarayoni davom etmoqda.